PATVIRTINTA

Kauno miesto savivaldybės tarybos

2021 m. gegužės 25 d.

sprendimu Nr. T-203

KAUNO SUZUKI PROGIMNAZIJOS NUOSTATAI

I SKYRIUS

BENDROSIOS NUOSTATOS

1. Šie nuostatai reglamentuoja Kauno Suzuki progimnazijos teisinę formą, priklausomybę, savininką, savininko teises ir pareigas įgyvendinančią instituciją, buveinę, grupę ir tipą, pagrindinę paskirtį, mokymo kalbą ir formas, vykdomas švietimo programas, veiklos teisinį pagrindą, veiklos sritį ir rūšis, tikslą, uždavinius, funkcijas, mokymosi pasiekimus įteisinančių dokumentų išdavimą, teises ir pareigas, veiklos organizavimą ir valdymą, savivaldą, darbuotojų priėmimą į darbą, jų darbo apmokėjimo tvarką ir atestaciją, turtą, lėšas, jų naudojimo tvarką, finansinės veiklos kontrolę ir veiklos priežiūrą, informacijos viešo paskelbimo ir visuomenės informavimo, reorganizavimo, likvidavimo ir pertvarkymo tvarką.

2. Oficialusis švietimo įstaigos pavadinimas – Kauno Suzuki progimnazija, trumpasis pavadinimas – Suzuki progimnazija (toliau – progimnazija), juridinio asmens kodas 191824228.

3. Mokykla įsteigta Kauno miesto mero 1991 m. liepos 17 d. potvarkiu Nr. 1104 kaip Kauno pradinė mokykla-darželis Nr. 5. Kauno miesto mero 1993 m. birželio 29 d. potvarkiu Nr. 828-v Kauno 5-oji pradinė mokykla-darželis reorganizuota į Kauno „Vėtrungės“ pradinę mokyklą. Kauno miesto savivaldybės tarybos 2014 m. balandžio 29 d. sprendimu Nr. T-315 ugdymo įstaigai suteiktas Kauno Suzukio pradinės mokyklos pavadinimas.

4. Progimnazijos teisinė forma – biudžetinė įstaiga.

5. Progimnazijos priklausomybė – Kauno miesto savivaldybės progimnazija.

6. Progimnazijos savininkė – Kauno miesto savivaldybė (toliau – savininkas), Laisvės al. 96, LT-44251 Kaunas, kodas 111106319. Progimnazijos savininko teises ir pareigas įgyvendinanti institucija – Kauno miesto savivaldybės taryba. Jos kompetenciją nustato Lietuvos Respublikos biudžetinių įstaigų įstatymas.

7. Progimnazijos buveinė – Šiaurės pr. 23, LT-49193 Kaunas. Progimnazija taip pat vykdo veiklą A. Stulginskio g. 61, LT-48385 Kaune.

8. Švietimo įstaigos grupė – bendrojo ugdymo mokykla.

9. Švietimo įstaigos tipas – progimnazija.

10. Pagrindinė progimnazijos paskirtis – progimnazijos tipo progimnazija, mokymo kalba – lietuvių, mokymosi formos – grupinio ir (ar) pavienio mokymosi:

10.1. Grupinio mokymosi forma įgyvendinama kasdieniu mokymo proceso organizavimo būdu ir (ar) nuotoliniu ugdymo proceso organizavimo būdu.

10.2. Pavienio mokymosi forma įgyvendinama individualiu, savarankišku ir (ar) nuotoliniu mokymo proceso organizavimo būdais.

11. Progimnazija vykdo priešmokyklinio, pradinio ugdymo programas ir pagrindinio ugdymo programos pirmąją dalį, įgyvendina savitus Suzuki talentų ugdymo Lietuvoje koncepcijos elementus. Mokiniams išduodami mokymosi pasiekimus įteisinantys dokumentai:

11.1. mokymosi pasiekimų pažymėjimas;

11.2. pradinio išsilavinimo pažymėjimas;

11.3. pradinio ugdymo pasiekimų pažymėjimas;

11.4. pažymėjimas (baigusiems pagrindinio ugdymo programos pirmąją dalį).

12. Progimnazija turi sąskaitas bankuose, antspaudą su herbu ir savo pavadinimu.

13. Progimnazija savo veiklą grindžia Lietuvos Respublikos Konstitucija, Jungtinių Tautų vaiko teisių konvencija, Lietuvos Respublikos švietimo ir kitais įstatymais, Lietuvos Respublikos Vyriausybės nutarimais, Lietuvos Respublikos švietimo, mokslo ir sporto ministerijos teisės aktais, Netradicinio ugdymo koncepcija, Suzuki talentų ugdymo Lietuvoje koncepcija, Kauno miesto savivaldybės institucijų teisės aktais, kitais teisės aktais ir šiais nuostatais.

II SKYRIUS

PROGIMNAZIJOS VEIKLOS SRITIS IR RŪŠYS, TIKSLAS, UŽDAVINIAI, FUNKCIJOS, MOKYMOSI PASIEKIMUS ĮTEISINANČIŲ DOKUMENTŲ IŠDAVIMAS

14. Progimnazijos veiklos sritis – švietimas. Veiklos rūšys (pagal Ekonominės veiklos rūšių klasifikatorių, patvirtintą Statistikos departamento prie Lietuvos Respublikos Vyriausybės generalinio direktoriaus 2007 m. spalio 31 d. įsakymu Nr. DĮ-226 „Dėl Ekonominės veiklos rūšių klasifikatoriaus patvirtinimo“):

14.1. pagrindinės švietimo veiklos rūšys:

14.1.1. priešmokyklinio amžiaus vaikų ugdymas, kodas 85.10.20;

14.1.2. pradinis ugdymas, kodas 85.20;

14.1.3. pagrindinis ugdymas, kodas 85.31.10.

14.2. kitos švietimo veiklos rūšys:

14.2.1. sportinis ir rekreacinis švietimas, kodas 85.51;

14.2.2. kultūrinis švietimas, kodas 85.52;

14.2.3. kitas, niekur kitur nepriskirtas, švietimas, kodas 85.59;

14.2.4. švietimui būdingų paslaugų veikla, kodas 85.60;

14.3. kitos ne švietimo veiklos rūšys:

14.3.1. vaikų poilsio stovyklų veikla 55.20.20;

14.3.2. kitų maitinimo paslaugų teikimas, kodas 56.29;

14.3.3. vaikų dienos priežiūros veikla, kodas 88.91;

14.3.4. bibliotekų ir archyvų veikla, kodas 91.01.

15. Progimnazijoje gali būti teikiamos mokamos paslaugos, kurių įkainiai nustatomi pagal galiojančius Lietuvos Respublikos teisės aktus.

16. Progimnazijos tikslai:

16.1. priešmokyklinio ugdymo tikslas – remiantis Suzuki metodikos elementais ir dr. Š. Suzukio ugdymo filosofija ugdyti aktyvų, savimi ir savo gebėjimais pasitikintį, stiprią pažinimo motyvaciją turintį vaiką, pasirengusį sėkmingam mokymuisi pagal pradinio ugdymo programą;

16.2. pradinio ugdymo tikslas – remiantis Suzuki metodikos elementais ir dr. Š. Suzukio ugdymo filosofija išugdyti sveiką, aktyvų, kūrybingą, elementaraus raštingumo ir socialinių, informacinių, pažintinių, veiklos gebėjimų bei vertybinių nuostatų pagrindus įgijusį vaiką, pasirengusį toliau sėkmingai mokytis pagal pagrindinio ugdymo programas;

16.3. pagrindinio ugdymo tikslas – remiantis Suzuki metodikos elementais ir dr. Š. Suzukio ugdymo filosofija išugdyti dvasines, intelektualines ir fizines mokinio galias, bendrąsias ir dalykines kompetencijas, būtinas tolesniam mokymuisi gimnazijoje, profesinei karjerai ir savarankiškam gyvenimui.

17. Progimnazijos uždaviniai:

17.1. teikti mokiniams kokybišką priešmokyklinį ugdymą:

17.1.1. skatinti progimnazijos ir šeimos bendravimą ir bendradarbiavimą, puoselėjant vaiko dvasines ir fizines galias, laikantis dr. Š. Suzukio ugdymo filosofijos nuostatų bendromis jėgomis diegiant jam tvirtus kultūros, dorovės ir sveikos gyvensenos pagrindus;

17.1.2. laiduojant vaiko asmenybės skleidimąsi, ugdyti aktyvų, savimi ir savo gebėjimais pasitikintį, stiprią pažinimo motyvaciją turintį vaiką;

17.1.3. sudaryti prielaidas tolesniam sėkmingam ugdymuisi progimnazijoje, įgyjant kasdieniam gyvenimui būtinas kompetencijas;

17.2. teikti mokiniams kokybišką pradinį išsilavinimą:

17.2.1. sukurti ugdymui(si) palankų psichologinį klimatą ir ugdymo(si) erdvę, palankią kompetencijai plėtoti, humaniškai, demokratiškai, brandžiai, tautines ir bendrąsias vertybes pripažįstančiai asmenybei ugdyti;

17.2.2. padėti išsiugdyti gebėjimus, reikalingus kaupti žinias ir patirtį, atrasti ir kelti idėjas, numatyti ir įgyvendinti sumanymus;

17.2.3. padėti išsiugdyti asmens kompetencijoms būtinus įgūdžius, gebėjimus ir vertybines nuostatas;

17.2.4. taikyti ugdymo priemones ir metodus, skatinančius mokinio savarankiškumą, kūrybiškumą, aktyvumą ir atitinkančius vaiko amžiaus tarpsnio ir individualius ypatumus, ugdymosi poreikius ir interesus;

17.2.5. taikyti ugdančią, skatinančią, psichofizines vaiko galias tausojančią vertinimo sistemą, motyvuojančią nuolat mokytis ir tobulėti;

17.2.6. organizuoti neformalųjį ugdymą, puoselėjantį ir plėtojantį vaiko bendruosius ir specialiuosius gebėjimus dr. Š. Suzukio ugdymo filosofijos nuostatų ir muzikinio lavinimo metodo pagrindu;

17.2.7. teikti vaikui būtiną pedagoginę, psichologinę, informacinę, specialiąją ir kt. pagalbą;

17.2.8. ugdymo procesą grįsti pedagogo asmenybe ir jo pasaulėžiūros, dorovinės ir profesinės kompetencijos nuolatinio augimo nuostata;

17.2.9. skatinti ir puoselėti progimnazijos ir šeimos bendravimą ir bendradarbiavimą;

17.2.10. teikti ankstyvąjį užsienio kalbos mokymą nuo antrosios klasės;

17.3. teikti mokiniams kokybišką pagrindinio ugdymo programos pirmosios dalies išsilavinimą:

17.3.1. užtikrinti darnią prigimtinių mokinio galių plėtotę, puoselėti jo dvasinę kultūrą, pilietiškumą;

17.3.2. siekti aukštų mokinių pasiekimų moksle, jiems įgyjant žinių ir išsiugdant bendruosius gebėjimus ir kompetencijas;

17.3.3. padėti mokiniams išsiugdyti komunikacinius gebėjimus, įgyti informacinės kultūros, kompiuterinio raštingumo pagrindus, atitinkančius šiandienio gyvenimo ir ateities poreikius;

17.3.4. atskleisti ir plėtoti kūrybines mokinių galias, ugdyti meninę ir estetinę kompetenciją, padėti įsitraukti į kultūrinį bendruomenės gyvenimą;

17.3.5. ugdyti ir stiprinti mokinių pagarbą valstybei ir įstatymams, taip pat bendrojo visuomenės gėrio siekį;

17.3.6. skatinti mokinius ugdyti bendravimo, bendradarbiavimo ir komandinio darbo įgūdžius;

17.3.7. rūpintis pagal amžių pritaikytu mokinių lytiškumo ugdymu, grindžiamu dorinėmis vertybėmis.

18. Progimnazija atlieka šias funkcijas:

18.1. formuoja ugdymo turinį ir organizuoja darbą pagal Lietuvos Respublikos švietimo, mokslo ir sporto ministro patvirtintas bendrąsias ugdymo programas, bendrojo ugdymo mokyklų bendruosius arba nustatyta tvarka suderintus individualius ugdymo planus, užtikrina ugdymo planų įgyvendinimą;

18.2. konkretina ir individualizuoja formaliojo švietimo programas skirtingų gebėjimų mokiniams;

18.3. inicijuoja švietimo programų pasirenkamųjų dalių variantus;

18.4. sudaro formaliojo švietimo programas papildančius ir mokinių saviraiškos poreikius tenkinančius programų modulius;

18.5. rengia neformaliojo švietimo programas;

18.6. pasirenka programų turinio perteikimo būdus;

18.7. informuoja mokinius ir jų tėvus (globėjus, rūpintojus) teisės aktų nurodytais klausimais;

18.8. vertina mokinių specialiuosius ugdymosi poreikius, teikia specialiąją pedagoginę ir specialiąją pagalbą specialiųjų poreikių mokiniams, organizuoja specialiųjų poreikių mokinių integruotą mokymą;

18.9. sudaro sąlygas mokiniams mokytis namuose ir savarankiškai;

18.10. sudaro mokiniams sveikas ir saugias ugdymosi sąlygas;

18.11. vykdo rūkymo, alkoholio vartojimo ir narkomanijos, smurto ir patyčių prevenciją;

18.12. vykdo privalomo mokymosi kontrolę;

18.13. inicijuoja paramą socialiai remtinų šeimų mokiniams;

18.14. progimnazijos valdymą grindžia demokratiniais principais;

18.15. sudaro sąlygas mokiniams ugdytis pilietiškumo nuostatas, dalyvaujant savivaldoje, skatina mokinių organizacijų veiklą;

18.16. kuria progimnazijoje laisvalaikio ir pramogų kultūrą, plėtoja dalyvavimą projektuose, vykdo reikalingus tyrimus;

18.17. kuria progimnazijoje modernią informavimo sistemą;

18.18. kuria progimnaziją kaip vietos bendruomenės kultūros židinį;

18.19. vykdo progimnazijos veiklos kokybės įsivertinimą;

18.20. nuolat kontroliuoja, kaip vykdo sutartyse numatytus įsipareigojimus mokytojai, progimnazijos valdymo ir pedagoginės-psichologinės pagalbos funkcijas vykdantys darbuotojai, kiti administracijos darbuotojai, pagalbinis personalas, mokiniai ir progimnazijos partneriai;

18.21. teisės aktų nustatyta tvarka vykdo vaiko minimalios priežiūros priemones, steigia progimnazijos vaiko gerovės komisiją, kuri organizuoja ir koordinuoja prevencinį darbą, švietimo pagalbos teikimą, saugios ir palankios vaiko ugdymui aplinkos kūrimą ir atlieka kitas su vaiko gerove susijusias funkcijas;

18.22. atlieka kitas teisės aktuose ir šiuose nuostatuose nustatytas funkcijas.

19. Progimnazijos mokiniams mokymosi pasiekimus įteisinantys dokumentai išduodami Lietuvos Respublikos švietimo įstatymo ir Lietuvos Respublikos švietimo, mokslo ir sporto ministro įsakymo nustatyta tvarka.

**III SKYRIUS**

**PROGIMNAZIJOS TEISĖS IR PAREIGOS**

20. Progimnazija, įgyvendindama jai pavestus tikslą ir uždavinius, atlikdama jai priskirtas funkcijas, turi teisę:

20.1. sudaryti mokymo ir kitas sutartis;

20.2. įstatymų nustatyta tvarka jungtis į asociacijas ir dalyvauti jų veikloje;

20.3. parinkti mokymo metodus ir mokymosi būdus;

20.4. Kauno miesto savivaldybės tarybos sprendimu vykdyti neformaliojo ugdymo programas;

20.5. nustatyti progimnazijos teikiamų paslaugų įkainius, jeigu jų nenustato savininkas;

20.6. Švietimo, mokslo ir sporto ministerijos nustatyta tvarka dalyvauti šalies ir tarptautiniuose švietimo projektuose;

20.7. teikti investicijų projektų paraiškas Europos Sąjungos finansinei paramai gauti;

20.8. gauti paramą Lietuvos Respublikos labdaros ir paramos įstatymo nustatyta tvarka;

20.9. naudotis kitomis Lietuvos Respublikos švietimo įstatymo ir kitų teisės aktų suteiktomis teisėmis.

21. Progimnazija, įgyvendindama jai pavestus tikslą ir uždavinius, atlikdama jai priskirtas funkcijas, privalo:

21.1. užtikrinti sveiką, saugią, užkertančią kelią smurto, prievartos apraiškoms ir žalingiems įpročiams aplinką;

21.2. teikti geros kokybės švietimą;

21.3. vykdyti patvirtintas ugdymo, mokymo, švietimo programas;

21.4. palaikyti ryšius su vietos bendruomene;

21.5. sudaryti mokymo sutartis ir vykdyti sutartus įsipareigojimus;

21.6. sudaryti palankias veiklos sąlygas progimnazijoje veikiančioms mokinių ir jaunimo organizacijoms;

21.7. užtikrinti progimnazijos vaiko gerovės komisijos veiklą įgyvendinant teisės aktų nustatytus reikalavimus.

**IV SKYRIUS**

**PROGIMNAZIJOS VEIKLOS ORGANIZAVIMAS IR VALDYMAS**

22. Progimnazijos veiklos organizavimo teisinis pagrindas:

22.1. progimnazijos strateginis planas, patvirtintas progimnazijos direktoriaus, pritarus progimnazijos tarybai ir Kauno miesto savivaldybės vykdomajai institucijai ar jos įgaliotam asmeniui;

22.2. progimnazijos metinis veiklos planas, patvirtintas progimnazijos direktoriaus, pritarus progimnazijos tarybai;

22.3. progimnazijos ugdymo planas, patvirtintas progimnazijos direktoriaus, suderinus su progimnazijos taryba ir Kauno miesto savivaldybės vykdomąja institucija ar jos įgaliotu asmeniu.

23. Progimnazijai vadovauja direktorius, kuris konkurso būdu į pareigas skiriamas ir iš jų atleidžiamas teisės aktų nustatyta tvarka. Konkursas progimnazijos direktoriaus pareigoms organizuojamas ir vykdomas Lietuvos Respublikos švietimo, mokslo ir sporto ministro nustatyta tvarka. Direktorius atskaitingas ir pavaldus savininkui.

24. Progimnazijos direktorius:

24.1. vadovauja progimnazijos strateginio plano ir metinių veiklos planų, ugdymo planų rengimui, juos tvirtina, vadovauja jų vykdymui;

24.2. nustatyta tvarka skiria ir atleidžia mokytojus, kitus ugdymo procese dalyvaujančius asmenis ir aptarnaujantį personalą, tvirtina jų pareigybių aprašymus, nustato darbo apmokėjimo sistemą;

24.3. analizuoja progimnazijos veiklos ir valdymo išteklių būklę;

24.4. tvirtina progimnazijos vidaus struktūrą;

24.5. nustato progimnazijos direktoriaus pavaduotojų ugdymui veiklos sritis, tvirtina darbuotojų pareigybių sąrašą, neviršydamas nustatyto didžiausio leistino pareigybių skaičiaus, priima darbuotojus į darbą ir atleidžia iš jo, juos skatina;

24.6. priima mokinius savininko nustatyta tvarka;

24.7. sudaro mokymo sutartis;

24.8. vadovaudamasis teisės aktais, progimnazijos dokumentuose nustato mokinių teises, pareigas ir atsakomybę;

24.9. tvirtina progimnazijos darbo tvarkos taisykles;

24.10. sudaro mokiniams ir darbuotojams saugias ir sveikatai nekenksmingas mokymosi ir darbo sąlygas visais su mokymusi ir darbu susijusiais aspektais;

24.11. planuoja progimnazijos veiklą ir vertina materialinių ir intelektinių išteklių naudojimą;

24.12. leidžia įsakymus, kontroliuoja jų vykdymą;

24.13. sudaro darbo grupes ir komisijas;

24.14. sudaro sutartis progimnazijos funkcijoms atlikti;

24.15. organizuoja progimnazijos dokumentų saugojimą ir tvarkymą;

24.16. valdo ir naudoja progimnazijos turtą ir lėšas;

24.17. rūpinasi intelektiniais, materialiniais, finansiniais, informaciniais ištekliais, užtikrina jų optimalų valdymą ir naudojimą;

24.18. sudaro sąlygas darbuotojams profesiškai tobulėti, kelti kvalifikaciją;

24.19. organizuoja mokytojų ir kitų pedagoginių darbuotojų atestaciją, sudaro sąlygas jų metodinei veiklai;

24.20. inicijuoja progimnazijos savivaldos institucijų veiklą, bendradarbiauja su mokinių tėvais (globėjais, rūpintojais), pagalbą mokiniui, mokytojui ir progimnazijai teikiančiomis įstaigomis, teritorinėmis policijos, socialinių paslaugų, sveikatos įstaigomis, vaiko teisių apsaugos tarnybomis ir kitomis institucijomis, dirbančiomis vaiko teisių apsaugos srityje;

24.21. sudaro progimnazijos vaiko gerovės komisiją ir tvirtina jos darbo reglamentą;

24.22. užtikrina ir prižiūri vaiko minimalios priežiūros priemonių vykdymą progimnazijoje;

24.23. atstovauja progimnazijai kitose institucijose;

24.24. organizuoja progimnazijos buhalterinę apskaitą;

24.25. prižiūri finansų kontrolę progimnazijoje, tvirtina finansų kontrolės taisykles;

24.26. atlieka kitas funkcijas, nustatytas Lietuvos Respublikos švietimo įstatyme, kituose įstatymuose, progimnazijos nuostatuose, pareigybės aprašyme ir kituose teisės aktuose.

25. Progimnazijos direktorius atsako už Lietuvos Respublikos įstatymų ir kitų teisės aktų laikymąsi progimnazijoje, demokratinį progimnazijos valdymą, bendruomenės narių informavimą, tinkamą funkcijų atlikimą, nustatytų progimnazijos tikslo ir uždavinių įgyvendinimą, progimnazijos veiklos rezultatus, gerą ir veiksmingą vaiko minimalios priežiūros priemonių įgyvendinimą, buhalterinės apskaitos organizavimą, teisingos, tikslios, išsamios informacijos apie ūkinius įvykius ir ūkines operacijas teikimo laiku buhalterinės apskaitos tvarkytojui užtikrinimą, racionalų ir taupų lėšų ir turto naudojimą, veiksmingą progimnazijos vidaus kontrolės sistemos sukūrimą, jos veikimą ir tobulinimą, savininko sprendimų įgyvendinimą, Lietuvos Respublikos švietimo įstatymo ir kitų teisės aktų laikymąsi.

26. Progimnazijoje metodinei veiklai organizuoti sudaroma mokytojų metodinė grupė.

27. Metodinė grupė – progimnazijoje pagal ugdymo koncentrą, klases, ugdymo sritis, dalykus ar laikinai tam tikrai pedagoginei problemai spręsti susibūrusi mokytojų grupė.

28. Metodinės grupės veiklą reglamentuoja jos nuostatai, kuriuos tvirtina progimnazijos direktorius.

V SKYRIUS

PROGIMNAZIJOS SAVIVALDA

29. Progimnazijos bendruomenė savivaldą organizuoja, kuria jos formas ir institucijas remdamasi progimnazijos filosofija, vertybėmis ir švietimo tikslais, progimnazijoje vykdomomis švietimo programomis ir susiklosčiusiomis tradicijomis.

30. Progimnazijoje veikia šios savivaldos institucijos: progimnazijos taryba, mokytojų taryba, klasių tėvų komitetai.

31. Progimnazijos taryba yra aukščiausia progimnazijos savivaldos institucija, atstovaujanti mokiniams, mokytojams, tėvams (globėjams, rūpintojams) ir telkianti tėvų (globėjų, rūpintojų), mokytojų ir kitų progimnazijos bendruomenės narių atstovus svarbiausiems progimnazijos veiklos sričių klausimams aptarti, kolegialiai nagrinėti ir spręsti.

32. Progimnazijos taryba savo veiklą grindžia Lietuvos Respublikos Konstitucija, Lietuvos Respublikos švietimo ir kitais įstatymais, Jungtinių Tautų vaiko teisių konvencija, Lietuvos Respublikos Vyriausybės nutarimais, Lietuvos Respublikos švietimo, mokslo ir sporto ministro įsakymais, savininko teisės aktais ir progimnazijos nuostatais.

33. Progimnazijos taryba vadovaujasi humaniškumo, demokratiškumo, viešumo, racionalumo ir tęstinumo principais.

34. Progimnazijos tarybos priimti nutarimai, neprieštaraujantys progimnazijos veiklą reglamentuojantiems dokumentams, yra privalomi visai progimnazijos bendruomenei.

35. Progimnazijos direktorius negali būti progimnazijos tarybos nariu.

36. Progimnazijos direktorius gali teikti iš naujo svarstyti tuos progimnazijos tarybos nutarimus, kurie prieštarauja progimnazijos veiklą reglamentuojantiems dokumentams.

37. Savininkas ar švietimo priežiūrą vykdančios instancijos nustato, kad progimnazijos tarybos priimti sprendimai prieštarauja įstatymams ir kitiems teisės aktams, siūlo progimnazijos tarybai juos svarstyti iš naujo. Progimnazijos tarybai atsisakius, ginčas sprendžiamas įstatymų numatyta tvarka.

38. Progimnazijos tarybos nuostatus tvirtina progimnazijos taryba.

39. Progimnazijos tarybos nuostatai gali būti keičiami ar papildomi progimnazijos tarybos nutarimu paprasta balsų dauguma. Inicijuoti progimnazijos tarybos nuostatų pakeitimą gali:

39.1. progimnazijos tarybos narių dauguma;

39.2. progimnazijos direktorius;

39.3. savininkas.

40. Progimnazijos tarybą sudaro nelyginis asmenų skaičius (13 narių): į progimnazijos tarybą lygiomis dalimis (po 4) išrinkti asmenys, atstovaujantys mokytojams, tėvams (globėjams, rūpintojams) ir mokiniams, ir 1 vietos bendruomenės atstovas, paskirtas progimnazijos direktoriaus įsakymu.

41. Mokytojus į progimnazijos tarybą atviru balsavimu renka mokytojų taryba.

42. Tėvų (globėjų, rūpintojų)atstovai į progimnazijos tarybą renkami mokinių tėvų (globėjų, rūpintojų)atstovų susirinkime atviru balsavimu.

43. Mokiniai į progimnazijos tarybą renkami visuotiniame mokinių susirinkime slaptu balsavimu.

44. Progimnazijos taryba renkama dvejiems metams.

45. Progimnazijos tarybai vadovauja pirmininkas. Pirmininką iš tarybos narių renka ir atšaukia progimnazijos tarybos nariai slaptu balsavimu pirmojo posėdžio metu. Mokinys negali būti progimnazijos tarybos pirmininku.

46. Progimnazijos tarybos narį gali atšaukti jį išrinkusi institucija. Į atšaukto nario vietą išrenkamas naujas narys.

47. Progimnazijos tarybos dokumentus pagal dokumentacijos planą ir dokumentų tvarkymo taisykles tvarko progimnazijos tarybos sekretorius, išrenkamas iš progimnazijos tarybos narių atviru balsavimu balsų dauguma pirmojo posėdžio metu.

48. Progimnazijos tarybos posėdis yra teisėtas, jei jame dalyvauja 2/3 narių. Nutarimai priimami posėdyje dalyvaujančiųjų balsų dauguma.

49. Progimnazijos tarybos posėdį šaukia pirmininkas savo iniciatyva arba progimnazijos tarybos nutarimu. Progimnazijos tarybos posėdį gali inicijuoti progimnazijos vadovai (direktorius, direktoriaus pavaduotojai ugdymui).

50. Progimnazijos tarybos posėdžiai šaukiami ne rečiau kaip 3 kartus per metus.

51. Į progimnazijos tarybos posėdžius gali būti kviečiami kitų progimnazijos savivaldos institucijų atstovai, mokyklų vadovai, mokytojai, ugdytinių tėvai (globėjai, rūpintojai) ir kiti asmenys.

52. Progimnazijos taryba atlieka šias funkcijas:

52.1. nustato progimnazijos veiklos perspektyvas, pagrindines veiklos kryptis, ugdymo ir mokymo organizavimo tvarką;

52.2. pritaria progimnazijos metiniam veiklos planui, strateginiam planui, progimnazijos darbo tvarkos taisyklėms, ugdymo planui, mokytojų ir mokinių tarybų nuostatams;

52.3. inicijuoja progimnazijos bendruomenės ir visuomenės bendradarbiavimą, telkia progimnazijos bendruomenę progimnazijos uždaviniams spręsti, ugdo ir plėtoja progimnazijos kultūrą;

52.4. vertina progimnazijos vadovo metų veiklos ataskaitą ir teikia savo sprendimą dėl ataskaitos progimnazijos savininko teises ir pareigas įgyvendinančiai institucijai;

52.5. renka progimnazijos tarybos narius į mokytojų atestavimo komisiją;

52.6. teikia siūlymų dėl progimnazijos darbo tobulinimo, saugių darbo, mokinių ugdymo ir globos sąlygų sudarymo, talkina formuojant progimnazijos materialinius ir intelektinius išteklius;

52.7. teikia siūlymų dėl nebiudžetinių lėšų kaupimo, paskirstymo ir panaudojimo;

52.8. skatina demokratinių santykių formavimąsi progimnazijoje, inicijuoja progimnazijos, šeimos ir visuomenės bendradarbiavimą, analizuoja bendradarbiavimo galimybes ir patirtį, inicijuoja naujas jo formas, teikia siūlymų progimnazijos vadovams;

52.9. sprendžia kitus klausimus, kurie nepriskiriami kitų progimnazijos savivaldos institucijų ar progimnazijos vadovų kompetencijai.

53. Progimnazijos tarybos nariai privalo dalyvauti progimnazijos tarybos posėdžiuose.

54. Progimnazijos tarybos nariai turi teisę gauti visą informaciją apie progimnazijos veiklą.

55. Progimnazijos taryba gali sustabdyti kitų progimnazijos savivaldos institucijų sprendimų įgyvendinimą, kol jų teisingumą ir teisėtumą ištirs kompetentingos institucijos.

56. Progimnazijos taryba už savo veiklą atsiskaito kartą per metus, skelbdama informaciją bendruomenės nariams progimnazijos elektroniniame dienyne.

57. Progimnazijos tarybos atsiskaitymo formą nustato progimnazijos taryba.

58. Progimnazijos taryba paleidžiama:

58.1. reikalaujant 2/3 progimnazijos tarybos narių;

58.2. į tris posėdžius iš eilės nesusirinkus 2/3 jos narių;

58.3. likvidavus, reorganizavus progimnaziją ar jai dalyvaujant reorganizavime.

59. Mokytojų taryba yra nuolat veikianti progimnazijos savivaldos institucija mokytojų profesiniams ir bendriesiems ugdymo klausimams spręsti.

60. Mokytojų taryba savo veiklą grindžia Lietuvos Respublikos Konstitucija, Lietuvos Respublikos švietimo ir kitais įstatymais, Jungtinių Tautų vaiko teisių konvencija, Lietuvos Respublikos Vyriausybės nutarimais, Lietuvos Respublikos švietimo, mokslo ir sporto ministro norminiais aktais, progimnazijos nuostatais, mokytojų tarybos nuostatais.

61. Mokytojų taryba vadovaujasi humaniškumo, demokratiškumo, viešumo, racionalumo principais.

62. Mokytojų tarybos nuostatus, pritarus progimnazijos tarybai, tvirtina progimnazijos direktorius.

63. Mokytojų tarybos nuostatų pakeitimą gali inicijuoti:

63.1. mokytojų tarybos narių dauguma;

63.2. progimnazijos direktorius;

63.3. savininkas.

64. Mokytojų tarybą sudaro progimnazijos direktorius, direktoriaus pavaduotojai ugdymui, visi progimnazijoje dirbantys mokytojai, psichologas, socialinis pedagogas, logopedas, specialusis pedagogas, bibliotekos vedėjas, kiti tiesiogiai ugdymo procese dalyvaujantys asmenys.

65. Mokytojų tarybai vadovauja progimnazijos direktorius, jei jo nėra – progimnazijos direktoriaus pavaduotojas ugdymui. Mokytojų tarybos sudėtį progimnazijos direktorius tvirtina savo įsakymu kiekvienais mokslo metais.

66. Mokytojų tarybos dokumentus pagal dokumentacijos planą ir dokumentų tvarkymo taisykles tvarko mokytojų tarybos sekretorius, išrenkamas atviru balsavimu balsų dauguma.

67. Mokytojų tarybos posėdžiai yra teisėti, jei juose dalyvauja ne mažiau kaip 2/3 mokytojų tarybos narių. Nutarimai priimami posėdyje dalyvaujančiųjų balsų dauguma. Jei balsai pasiskirsto po lygiai, sprendžiamasis balsas priklauso mokytojų tarybos pirmininkui.

68. Mokytojų tarybos posėdžiai šaukiami ne rečiau kaip 3 kartus per metus.

69. Į mokytojų tarybos posėdžius gali būti kviečiami kitų progimnazijos savivaldos institucijų atstovai, kiti asmenys. Jie turi patariamojo balso teisę.

70. Mokytojų taryba:

70.1. inicijuoja progimnazijos kaitos procesus;

70.2. formuoja ir koreguoja veiklos tikslus ir uždavinius;

70.3. dalyvauja planuojant progimnazijos veiklą;

70.4. svarsto mokymo programų įgyvendinimą, ugdymo ir mokymo rezultatus;

70.5. aptaria skirtingų gebėjimų mokinių ugdymo organizavimo principus, jų ugdymo ir mokymo programas, metodus;

70.6. analizuoja mokinių krūvius, nepažangumo priežastis;

70.7. aptaria švietimo reformos įgyvendinimo ir pedagoginės veiklos tobulinimo būdus, mokytojų pedagoginės ir dalykinės kompetencijos ugdymo galimybes;

70.8. priima nutarimus vadovaudamasi Lietuvos Respublikos švietimo, mokslo ir sporto ministro patvirtintais bendraisiais ugdymo planais ir kitais teisės aktais;

70.9. priima sprendimus dėl mokinių kėlimo į aukštesnę klasę;

70.10. atviru balsavimu renka metodinės grupės pirmininką, atstovus į progimnazijos tarybą, progimnazijos mokytojų ir pagalbos mokiniui specialistų (išskyrus psichologus) atestavimo komisiją;

70.11. analizuoja, kaip progimnazija vykdo veiklos planus ir ugdymo programas;

70.12. svarsto ir pagal kompetenciją priima sprendimus dėl progimnazijos ugdymo planų.

71. Mokytojų tarybos teisės:

71.1. gauti iš progimnazijos direktoriaus visą informaciją apie progimnazijos veiklą;

71.2. deleguoti atstovus dalyvauti kitų progimnazijos savivaldos institucijų veikloje.

72. Mokytojų taryba nutraukia veiklą, likvidavus progimnaziją.

73. Progimnazijos mokinių savivaldos institucijos demokratiniais rinkimų principais kuriamos atsižvelgiant į mokinių poreikius, progimnazijos veiklos tradicijas.

74. Klasėse renkami klasių seniūnai. Jie renkami mokslo metams klasės mokinių susirinkime atviru balsavimu.

75. Progimnazijoje yra klasių mokinių tėvų komitetai, kurie bendradarbiauja su klasės vadovu, mokytojais, kitomis progimnazijos savivaldos institucijomis.

76. Progimnazijoje gali veikti ir kitos savivaldos institucijos.

77. Progimnazijoje mokinių tėvų (globėjų, rūpintojų) atstovų visuotinis susirinkimas renka savo atstovus į progimnazijos savivaldos institucijas, inicijuoja ir koordinuoja tėvų įtaką progimnazijos ugdymui organizuoti, ugdymo sąlygoms sudaryti.

**VI SKYRIUS**

**DARBUOTOJŲ PRIĖMIMAS Į DARBĄ, JŲ DARBO APMOKĖJIMO TVARKA IR ATESTACIJA**

78. Darbuotojai priimami į darbą ir atleidžiami iš darbo vadovaujantis Lietuvos Respublikos darbo kodeksu, Lietuvos Respublikos švietimo įstatymu, Lietuvos Respublikos Vyriausybės nutarimais ir kitais teisės aktais, reglamentuojančiais darbo santykius. Direktoriaus pavaduotojus, mokytojus, kitus pedagoginius ir nepedagoginius darbuotojus priima į darbą ir atleidžia iš jo progimnazijos direktorius.

79. Darbuotojų darbo užmokestis skaičiuojamas vadovaujantis Lietuvos Respublikos darbo kodeksu, Lietuvos Respublikos valstybės ir savivaldybių įstaigų darbuotojų darbo apmokėjimo ir komisijų narių atlygio už darbą įstatymu ir kitais teisės aktais.

80. Progimnazijos mokytojai ir pagalbos mokiniui specialistai atestuojami ir tobulina kvalifikaciją Lietuvos Respublikos įstatymų, Lietuvos Respublikos Vyriausybės nutarimų, Lietuvos Respublikos švietimo, mokslo ir sporto ministro įsakymų nustatyta tvarka.

**VII SKYRIUS**

**PROGIMNAZIJOS TURTAS, LĖŠOS, JŲ NAUDOJIMO TVARKA, FINANSINĖS VEIKLOS KONTROLĖ IR PROGIMNAZIJOS VEIKLOS PRIEŽIŪRA**

81. Progimnazija patikėjimo teise valdo, naudoja savininko perduotą ir progimnazijos įgytą turtą ir disponuoja juo Lietuvos Respublikos įstatymų ir savininko nustatyta tvarka.

82. Progimnazijos lėšas sudaro valstybės biudžeto specialių tikslinių dotacijų savininko biudžetui skirtos lėšos, savininko biudžeto asignavimai, rėmėjų ir kitos lėšos.

83. Mokymo lėšos naudojamos teisės aktų nustatyta tvarka.

84. Progimnazija savarankiškai sprendžia, kaip naudoti rėmėjų ir kitas teisėtai gautas lėšas, kai tai neprieštarauja įstatymams, kitiems teisės aktams ir savininko nustatytai tvarkai.

85. Progimnazija savarankiškai vykdo finansinę, ūkinę veiklą.

86. Progimnazijos buhalterinę apskaitą centralizuotai tvarko ir finansines operacijas vykdo savininko įsteigtas juridinis asmuo.

87. Progimnazijos finansinės veiklos kontrolė vykdoma vadovaujantis Lietuvos Respublikos teisės aktais. Progimnazijos finansinės veiklos kontrolę vykdo Lietuvos Respublikos valstybės kontrolės įgaliotos institucijos ir savininkas. Progimnazijos valstybinį auditą atlieka Valstybės kontrolė. Progimnazijos veiklos ir išorės finansinį auditą atlieka Kauno miesto savivaldybės kontrolierius (Savivaldybės kontrolės ir audito tarnyba). Progimnazijos vidaus auditas atliekamas vadovaujantis Lietuvos Respublikos vidaus kontrolės ir vidaus audito įstatymu ir kitais vidaus auditą reglamentuojančiais teisės aktais.

88. Progimnazijos veiklos priežiūrą atlieka savininkas.

**VIII SKYRIUS**

**BAIGIAMOSIOS NUOSTATOS**

89. Progimnazijos nuostatus, suderintus su progimnazijos taryba, tvirtina Kauno miesto savivaldybės taryba.

90. Progimnazijos nuostatų keitimą ar papildymą inicijuoja savininkas, progimnazijos direktorius ar progimnazijos taryba.

91. Progimnazija turi interneto svetainę (www.suzukiprogimnazija.kaunas.lm.), atitinkančią teisės aktų nustatytus reikalavimus.

92. Progimnazija reikalingus viešai paskelbti pranešimus ir informaciją apie savo veiklą skelbia interneto svetainėje.

93. Progimnaziją reorganizuoja, likviduoja ar pertvarko savininkas, vadovaudamasis Lietuvos Respublikos civiliniu kodeksu, Lietuvos Respublikos švietimo įstatymu ir kitais teisės aktais.

94. Apie progimnazijos reorganizavimą, likvidavimą ar pertvarkymą, progimnazijos grupės ar tipo pakeitimą pranešama kiekvienam progimnazijos mokiniui Švietimo įstatyme nustatyta tvarka ir terminais.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_